Csorba Piroska

**ÖSSZEZÁRVA**

egyfelvonásos

ANYÓS (78 éves, egy súlyos műtét után a fiához ment, most a valamikori gyerekszobában fekszik, a gyerekszoba, a háló és a nappali ajtaja kinyitva)

FÉRJ (52 éves)

FELESÉG (50 éves)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

ANYÓS Tudsz jönni egy pillanatra, fiam?

FÉRJ Nem várhat öt percet?

ANYÓS Sürgős!

FÉRJ Rögtön, mindjárt, máris… Mi a baj, mama?

ANYÓS Tudnál hozni egy pohár vizet, hogy bevegyem a gyógyszereimet?

FÉRJ Ehhez feltétlenül én kellek, ugye? Pont most kell bevenned a gyógyszereket, amikor nekem halaszthatatlan dolgom van…

*A férj véletlenül nyitva hagyja az e-mail-fiókját, a feleségnek útban a laptop, meg szeretné teríteni az asztalt, beleolvas a nyitva hagyott e-mailbe, amit a férj félbehagyott*

FELESÉG *(félhangosan)* „Drága aranyhalacskám, tudd meg, hogy imádlak! Imádom minden porcikádat, a mellecskéidet, a mellbimbóidat, kiborotvált cuncikádat…” *(egyre hangosabban)* Mi ez? Kinek írtad ezt? *(kiabál)* Ki az az aranyhalacska?! Kié az [aranyhalacska@gmail.com](mailto:aranyhalacska@gmail.com)? Kié ez az e-mail?

FÉRJ *(visszatér a nappaliba)* Mit kérdeztél, anyukám?!

FELESÉG Azt kérdeztem, ki az az „aranyhalacska”, akinek leveleket irkálsz?!

FÉRJ Ja az? Senki… vagyis… egy ismerősöm… egy barátom…

FELESÉG *(malíciával)* Értem. Egy jóbarát, akinek imádod minden porcikáját, a mellecskéit, a mellbimbóit, a kiborotvált cuncikáját… Ezt akarod elhitetni velem? Szánalmas vagy!!! *(gyanakodva)* Te megcsalsz? Vagyis már megcsaltál?!

FÉRJ Én… én… soha nem tennék ilyet…

FELESÉG Akkor mi ez a levél?! *(dühösen)* Mire véljem ezt a levelet?!

FÉRJ Ka…ka…kapuzárási pánik jött rám…

FELESÉG *(keserűen nevet)* Kapuzárási pánik?! Ez jó!!! Pont most, amikor karantén van… Most jött rád?

FÉRJ Ne…nem…már régebben… Mondani is akartam neked…

FELESÉG Persze, mert én hülye vagyok, én mindent megértek…

FÉRJ Nem vagy hülye egyáltalán…

FELESÉG De az vagyok! Gyanútlan hülye! Másképp észrevettem volna, hogy megcsalsz! *(elkeseredetten)* Mióta is? Hogy kezdődött? Jobb, ha mindent bevallsz!

FÉRJ Pár hónapja…

FELESÉG Képes vagy a szemembe hazudni?! Belenéztem az e-mailjeidbe! 2018-tól leveleztek aranyhalacskával! Azaz két éve…

FÉRJ Olyan régóta?! El se hiszem… akkor, ha már úgyis tudod, két éve kezdődött…

FELESÉG Légy őszinte, te gyáva! Hogy kezdődött?

FÉRJ Ö…ö… tudod, benne vagyok az MLM-rendszerben, a természetgyógyászati készítmények forgalmazásában… Ott találkoztunk egy hétvégén…

FELESÉG Amikor te konferenciákra mentél, én itthon takarítottam, ablakot tisztítottam… Én hülye, még örültem is, hogy mire hazajössz, rendben lesz minden… *(ironikusan)* Akkor azért készültél olyan nagy gonddal a hétvégi MLM-konferenciákra? Én hülye meg ropogósra vasaltam a fehér ingeidet!

FÉRJ Bűntudatom volt…

FELESÉG Azért szedted elő a jegyzeteidet, lobogtattad előttem, hogy mi minden hangzott el… Én pedig gyanútlanul elhittem mindent, amit mondtál!

FÉRJ Igen, a bűntudat miatt…

FELESÉG Szerencséd, hogy anyád itt fekszik, hogy műtétje volt… Másképp elzavarnálak hozzá lakni! Tudd meg, elválok tőled!

FÉRJ De miért?

FELESÉG Még kérdezed?!

FÉRJ Nem bocsátanál meg?

FELESÉG *(kiabálva)* Nem! Ősszel lesz a 30. házassági évfordulónk! Szültem neked három gyereket! Ezt érdemeltem?

ANYÓS *(kiszól a gyerekszobából, ahol fekszik)* Mi van? Veszekedtek?!

FÉRJ Nem, anyuka!

ANYÓS De hiszen hallom!

FELESÉG Hadd tudja meg az anyád! Miért is titkolnám előtte? *(a gyerekszobába megy az anyósához)* A drágálatos férjem megcsal, ez van, anyuka!

ANYÓS Mi? Micsoda?

FELESÉG Viszonya van már két éve! Két é-ve! Érti anyuka?!

FÉRJ Ne beszélj ostobaságot! Csak november 3-án lesz két éve…

FELESÉG Ilyen pontosan tudod? Te, aki a házassági évfordulónkat, a gyerekek születésnapját elfelejted, az enyémről nem is beszélve?!

FÉRJ Igen, mert…

FELESÉG A saját születésnapodat persze számontartod! És ha esik, ha fúj, mégy az anyádhoz egy nagy csokor rózsával köszönteni pontban tíz órakor. Mert tízkor születtél! Még jó, hogy nem hajnali kettőkor!… Őt köszöntöd a saját születésnapodon! Mert hogy mennyire megszenvedett veled! Mintha ő lenne egyedül anya! Az én három gyerekem nem számít? Én nem szültem meg őket?! Persze, én nem játszom meg a mártírt!

ANYÓS *(megsértődve)* Én nem játszom a mártírt… Én valóban megszenvedtem a szülést! Úgy kellett lepedővel kinyomni belőlem a fiamat!

FELESÉG Azért nem evett eleget, anyuka, nehogy meghízzon a fia, és ne tudja megszülni! Így aztán szült egy hosszú, vékony gyereket… olyan sovány volt, mint egy szöcske!

ANYÓS Hát ez hallatlan!

FELESÉG Ne ezen háborodjon fel, anyuka! Azon háborodjon fel, hogy a fia megcsalt! Harminc évi házasság után!

FÉRJ Akkor még csak huszonnyolc volt…

ANYÓS Fiam, képes voltál megcsalni a feleségedet?! *(izgatottan)* Ezt még el sem tudom mondani senkinek! Telefonon sem! *(vágyódva néz az éjjeliszekrényen lévő vezetékes telefonkészülékre)*

FÉRJ Ezt beszéljük meg, mama!

FELESÉG Nincs itt semmi megbeszélnivaló! Azt mondja meg, anyuka, ha véget ér a koronavírus-járvány, ha végre helyreállnak a normális viszonyok, és maga teljesen felépül, magához fogadja-e a fiát a lakásába?

ANYÓS Ez az egy fiam van! Hát hogyne!

FELESÉG Természetesen beadom a válópert…

FÉRJ Ezt azért beszéljük meg, anyukám!

FELESÉG Nincs ezen mit megbeszélni! Elválunk és te mehetsz a te aranyhalacskádhoz!

FÉRJ De én…

FELESÉG Semmi de!

ANYÓS *(megdöbbenve)* És akkor, drága fiam, feleségül veszed azt a nőt? Ki az a nő egyáltalán?

FELESÉG Kénytelen lesz!

FÉRJ Egy elvált asszony…

FELESÉG És tudta, hogy te nős vagy?

FÉRJ Látta a karikagyűrűt az ujjamon. Kénytelen voltam elmondani.

FELESÉG Aha, szóval ha nem látta volna, nem mondod el?!

FÉRJ Elmondtam becsületesen.

FELESÉG Be-csü-le-te-sen?! Furcsa fogalmaid vannak a becsületről! Megcsalni – az összefér a becsülettel?

ANYÓS Szó, ami szó, nem jól tetted, fiam! Biztosan az a kurva csábította el…

FÉRJ Hogy beszélsz, mama?

ANYÓS Egyenesen kimondom, hogy az a nő kurva!

FELESÉG Felhívom a gyerekeket, és elmondom nekik…

FÉRJ Muszáj nekik rögtön elmondani?

FELESÉG Muszáj most azonnal, mert szétrobbanok… *(előveszi a mobilt, és telefonál az idősebbik fiának)* Szervusz, Danikám, hogy vagytok? *(hallgatja a választ)* A gyerekek bírják még bezárva? Nehezen, ugye? Gondolom. *(szünet)* Igen, a mama még itt van, itt marad addig, míg teljesen rendbe nem jön… *(szünet)* Hogy mi hogy vagyunk?! Rosszul, Danikám, nagyon rosszul… *(szünet)* az egészségünkkel nincs baj, de *(sírós a hangja)* az apád már két éve megcsal! Hogy honnan tudom? Hát az e-mailjéből! Még jó, hogy nyitva hagyta, másképp sose tudom meg, hogy megcsal valami aranyhalacskával! Beismerte! Először tagadta természetesen…

FÉRJ Add ide nekem a telefont!

FELESÉG *(a férjéhez)* Még mit nem?! *(a telefonba)* Ezt nem neked mondtam, Danikám!

FÉRJ Jó, ne add!

FELESÉG Leteszem, Danikám, puszilom a menyemet meg a gyerekeket! Hogy hogyan lesz tovább? Az biztos, hogy elválok apátoktól! Elmegy az anyjához lakni, és majd ő tudja, hogyan tovább… *(zokogva)* Lehet, hogy feleségül veszi azt az aranyhalacskát…

FÉRJ Hátba támadtál rendesen!

FELESÉG Te beszélsz?! Te, aki alattosan megcsaltál?!

FÉRJ Beleszerettem…

FELESÉG Kibe?

ANYÓS Abba a kurvába?!

FÉRJ Már kértem, mama, ne hívja így!

ANYÓS A kurva az kurva. Nincs rá jobb szó…

FELESÉG Nevezheti anyuka másképp is: prostituáltnak, utcalánynak, kéjhölgynek, ringyónak, szajhának, hetérának, örömlánynak, bárcásnak, cafkának, lotyónak…

FÉRJ Honnan tudsz te ennyi szinonímát a kurvára?!

FELESÉG Tudok többet is! Kurtizán, céda, cemende, kokott, rüfke, luvnya, rima… Semmi nem változtat azon a tényen, hogy aranyhalacska egy repedtsarkú kurva…

FÉRJ Látod, neki nincs ilyen gazdag szókincse… és suksüköl is!

FELESÉG És képes voltál beleszeretni egy suksükölő nőbe?

ANYÓS Hogy kell suksükölni? Kíváncsi vagyok rá…

FÉRJ Maga nem szokott suksükölni, mama!

ANYÓS Az biztos, hogy én soha életemben nem csináltam ilyen erkölcstelenséget! Biztos azzal a suksüköléssel bolondította az a kurva magába az én egyszülött fiamat!

FÉRJ A suksükölés nem erkölcstelen, mama! Majd később megmagyarázom, mi az! Most hallgasson!

ANYÓS Mindig csak hallgassak! Akkor jó vagyok, ugye?

FÉRJ Igen, mama. Akkor jó, ha csendben van.

FELESÉG Ne beszélj így az anyáddal!

ANYÓS Ne beszélj így velem!

FELESÉG Most felhívom a kisebbik fiamat, azután a lányomat…

FÉRJ Nem várhat?

FELESÉG Nem!

FÉRJ Felőlem. Elmondhatod mindenkinek, akinek csak akarod!

FELESÉG Csak a gyerekeknek mondom, rájuk tartozik. Daninak már elmondtam, miért ne mondanám el Péternek meg Jutkának?

FÉRJ Mondd csak nekik is, telefonálj azonnal!

FELESÉG Telefonálok is! *(mobilon hívja Pétert)* Péterkém, hogy vagytok? Jól, ugye? A kicsik is jól vannak? A feleséged is? Tudom, hogy tegnap hívtalak… *(sokáig hallgat)* Mi is jól vagyunk, anyuka még itt van, a gyerekszobában fekszik. Képzeld, Péterkém, ma kiderült, hogy apádnak két éve viszonya van… egy nővel. Hogy mondod? Még jó, hogy nem férfival? *(kétségbeesetten)* Hát ezt érdemlem én, aki mindig hűséges voltam hozzá? Aki három gyereket szültem neki? Igen, Daninak már elmondtam, tudja. Hogy-hogy bocsássak meg neki? Kapuzárási pánik? Ő is ezt mondta! Hétvégeken, amikor azokra a fránya MLM-összejövetelekre ment… persze nem adott el egyetlen árva természetgyógyászati termékkel sem többet. Nem, nem gondoltam, eszembe sem jutott, hogy megcsalhat! Nyugodjak meg, Péterkém? El nem bírod képzelni, milyen idegállapotban vagyok! Most le kell tenned? Rendben, még beszélünk erről…

FÉRJ Péter is azt mondta, hogy kapuzárási pánik? Ugye, hogy van ilyen?

FELESÉG Tudom, hogy mi az. De egyszerűen felfoghatatlan, hogy te is beleestél!

FÉRJ Márpedig megtörtént… De nem kell eltúlozni, nem kell rögtön elválnod!

FELESÉG Én nem leszek útjában a boldogságodnak aranyhalacskával! Amúgy honnan ez a név?

FÉRJ Aranyhalacska azért, mert teljesíti a három kívánságomat…

FELESÉG Gondolom, mi volt az a három kívánság… és minden találkozón teljesítette?

FÉRJ Igen.

ANYÓS Fiam, kíváncsi vagyok, mik voltak azok a kívánságok…

FÉRJ Mama, hallgasson már!

ANYÓS Megint azt mondod, hogy hallgassak? Vedd tudomásul, nem hallgatok!

FÉRJ Akkor beszéljen, mama!

ANYÓS Hogy voltál képes megcsalni a feleségedet? Apád soha nem csalt meg engem.

FÉRJ *(félre)* Bele is halt szegény.

ANYÓS Mit motyogsz az orrod alatt?

FÉRJ Semmit, semmit, mama. Mintha nem szeretted volna mindig így a menyedet, jól emlékszem?

FELESÉG Így van. Emlékszem, amikor…

ANYÓS Te csak ne emlékezz semmire! Ne hánytorgasd fel a múltat! Ami volt, elmúlt. Most össze kell fognunk, hogy elűzzük azt a kurvát.

FELESÉG Igaza van, anyuka. De nem elűzni kell, hanem a fia megy el… a kurvához.

FÉRJ Én?! Semmi esetre sem! Már véget akartam vetni úgyis ennek a kapcsolatnak!

FELESÉG Aha. Azért írtad, hogy imádod minden porcikáját, a mellecskéit, a mellbimbóit, a kiborotvált cuncikáját?

FÉRJ Ő érzékeny teremtés. Nem lehet azonnal szakítani vele.

FELESÉG Engem persze lehetett azonnal megcsalni?!

FÉRJ Nem azonnal csaltalak meg. Vártam néhány órát…

ANYÓS/FELESÉG *(egyszerre)* Néhány órát?!

FÉRJ Igen. Ő később lépett be az MLM-hálózatba, mint én. Aztán eljött november 3., szombat, és találkoztunk a konferencián, a hotelben.

FELESÉG Mindenre emlékszel, ez szokatlan! Engem sose vittél hotelbe!

FÉRJ De igen, amikor nyaralni voltunk…

FELESÉG Akkor ott volt a három gyerek is. Az nem számít!

FÉRJ De számít!

FELESÉG Nem!

FÉRJ De!

FELESÉG Mondom, hogy nem számít!

FÉRJ *(félre)* Bolond vagyok én, hogy vitatkozzam? Rendben, nem számít!

FELESÉG Na ugye?

ANYÓS Kisfiam, kíváncsi vagyok, miért csaltad meg a feleségedet? Ez nem tisztességes dolog.

FÉRJ Mama, ne legyél kíváncsi! Ez csak kettőnkre tartozik!

FELESÉG Csakis kettőnkre.

FÉRJ Jól mondod.

FELESÉG Felhívom a lányomat. *(mobilon beszél)* Jutka, angyalom, te vagy az? Hogy vagytok? A kicsi jól van? Már hat hónapos és még szoptatod? Van elég tejed? A férjed már régóta otthonról dolgozik? Home office? Nem csodálkozom, miért csodálkoznék? Már két hete is mondtad. Hogy miért ilyen a hangom? Hogy valami baj van itthon? Igen, baj van. A legnagyobb baj! Apád már két éve csal engem. Kell ennél nagyobb baj? *(sír)* Hogy eddig nem vettem észre?! Azt hittem, ez csak más házasságokban fordulhat elő… Biztos, persze, hogy biztos! Láttam a bizonyítékokat! A levelezésüket! *(hosszú hallgatás)* Képzeld, aranyhalacskának becézi, és szégyellem elmondani, hogy miket ír neki! Annak a ku…cafkának! *(felzokog)* Erős vagyok, kislányom! Lesz erőm elküldeni apádat az anyjához… Még itt van anyuka, de ha meggyógyul, ha véget ér a koronavírus-járvány, akkor… Én nem tudok többé vele együtt lakni! Megalázott, megcsalt! Menjen ahhoz a nőhöz vagy akihez akar!

FÉRJ Jól eláztattál a gyerekek előtt…

FELESÉG Én áztattalak el? Te áztattad el magadat!

FÉRJ Nem tartozik a gyerekekre!

FELESÉG Már nem gyerekek. Felnőttek.

ANYÓS Fiam, nem szégyelled magad a felnőtt gyerekeid előtt?

FÉRJ Ne szóljon már bele, mama!

ANYÓS De igenis, beleszólok!

FÉRJ Hát már soha nem fog elhallgatni, mama?

ANYÓS Ne félj, fiam, nemsokára végleg elhallgatok… Nemsokára nem fogod hallani egy szavamat sem. Elhallgatok örökre.

FÉRJ Ne mártírkodjon, mama! Elegem van az érzelmi zsarolásból! Eleget zsarolt gyerekkoromban! Azért nem mehettem osztálykirándulásra, mert maga féltett! Nem mehettem a barátaimhoz, mert állítólag rossz hatással voltak rám!

ANYÓS Azért féltettelek, mert szerettelek! A barátaid pedig igenis rossz hatással voltak rád!

FÉRJ Kifogás kifogás hátán! Betegesen féltett, mert a nővére 18 évesen vízbe fulladt… Azért nem tanulhattam meg úszni! Még jó, hogy amikor kollégiumba kerültem, megtanultam.

ANYÓS Az egyetlen nővérem meghalt… Én még kamaszlány voltam. El sem tudod képzelni, micsoda megpróbáltatás volt nekem!

FÉRJ Már ezerszer elmesélte, mama! Én még akkor nem is éltem. Vannak ilyen tragédiák, el kell fogadni őket, és tovább kell élni.

ANYÓS Sosem felejtem el…

FÉRJ Nem kell elfelejteni, de ez nem jelenti azt, hogy folyton erről kell beszélni. Meg a többi sérelméről. És igenis betegesen féltett, mama!

ANYÓS Nem betegesen, normálisan féltettelek!

FÉRJ Legalább egy testvérem született volna…

ANYÓS Hogyisne! Akkor kevesebb szeretet jutott volna neked! Én nem akartam, hogy testvéred legyen!

FÉRJ A szeretet gyarapszik minden gyerekkel… *(a feleségéhez)* Mi tudjuk, ugye, anya?

FELESÉG Ebben igazad van.

FÉRJ Mennyit szenvedtem, mama! Kicsúfoltak a többiek, mert az iskolaorvosnál elintézted, hogy felmentsenek a testnevelés órák alól! Sportolni sem engedtél soha! *(az anyját utánozva)* Megfázol, beteg leszel, kisfiam… és akkor mi lesz éééénvelem?

ANYÓS Igazam volt, kisfiam. Túlzásba jó anya voltam, ez az egyetlen hibám…

FÉRJ Nem lettem férfi, ezt érted el. Nem engedted, hogy az apám neveljen. Pedig hasznomra vált volna!

FELESÉG *(félre)* Még hogy túlzásba jó anya?! Ez az egyetlen hibája?!

ANYÓS Ne vádolj, kisfiam! Hát mindenért én vagyok a hibás?

FÉRJ *(félre)* Már megint mártírkodik. Úgy, hogy észre sem veszi.

ANYÓS Azért is én vagyok hibás, hogy megcsaltad a feleségedet?!

FÉRJ Nem, azért én.

FELESÉG Letagadtad. De aztán nem tudtad tagadni tovább…

FÉRJ Bolond vagyok én, hogy bevalljak olyat, amit nem tudnak rám bizonyítani?

FELESÉG Nem vagy bolond. De őszinte sem vagy. Szép csöndben folytattad volna az idők végezetéig.

FÉRJ Mondtam már, hogy én akartam véget vetni a viszonyunknak.

FELESÉG Mondtad, de én nem hiszem el. Aki egyszer hazudik, annak máskor sem szabad hinni.

FÉRJ Istenbizony!

ANYÓS Isten nevét hiába ne vedd a szádra, kisfiam!

FÉRJ Jó. *(a feleségéhez)* Bizonyisten!

ANYÓS Már megint a szádra vetted!

FÉRJ Véletlen volt.

ANYÓS Az ilyesmi soha nem véletlen!

FÉRJ Bocsánat, mama!

FELESÉG Én egyszer sem hazudtam neked.

FÉRJ Biztos?

FELESÉG Lényeges dolgokban soha. Ha beleszerettem volna valakibe, megmondom a szemedbe, aztán elválok. Azután jöhetett volna a kapcsolat…

FÉRJ Tudod, hogy az erősebbik nem a gyengébb?

FELESÉG Sajnos tudom.

FÉRJ Így van. A férfiak gyengébbek, mint a nők.

FELESÉG Ne nevezd gyengeségnek a gyávaságodat!

FÉRJ Nem vagyok gyáva.

FELESÉG Gyáva vagy, mert soha nem mondtad volna el, hogy megcsalsz! Ha véletlenül nem nézek bele a laptopodba, most se tudnám!

FÉRJ Mondtam már, hogy szakítani akartam… utána elmondtam volna!

FELESÉG Beszélhetsz nekem, nem hiszem el! *(beleszimatol a levegőbe)* Mi ez a szag? Jaj, ott felejtettem a rakott krumplit a sütőben! Odaégett! *(a sütőből kiveszi a tepsit a rakott krumplival)* Szerencsére csak az alja! *(a férjéhez)* Ennek is te vagy az oka!

FÉRJ *(elképedve)* Éééééén?!

FELESÉG Igen, te! Ha nem akarom megteríteni az asztalt, akkor nem veszem észre, hogy nyitva hagytad az e-mailedet, és nem olvasok bele!

FÉRJ Vagyis én vagyok a hibás abban, hogy te beleolvastál?!

FELESÉG Igen, te! Akkor nem tudom meg, hogy két éve csalsz aranyhalacskával…

ANYÓS Ne nevezd aranyhalacskának azt a kurvát!

FELESÉG Jó, anyuka. Ezután csak kurvának hívom aranyhalacskát.

FÉRJ Ebédelünk, anyukám?

FELESÉG Te ehetsz, nekem elment az étvágyam.

ANYÓS Én éhes vagyok.

FELESÉG Rendben, anyuka, mindjárt behozom a tálcán az ebédet… *(a férjhez)* Te meg egyél, ahol akarsz, egyél, amit akarsz!

ANYÓS Köszönöm szépen.

FELESÉG *(félre)* Ezt meg mi lelte? Nem szokta megköszönni… *(a konyhába megy, tálcára teszi az ebédet, és behozza az anyósának, felülteti, párnákat tesz az ölébe, rárakja a tálcát)*

FÉRJ Nekem nem szednéd ki, anya?

FELESÉG De nem ám! Új időszámítás van: a csalás előtt kiszedtem, a csalás után nem! A csalás előtt megterítettem szépen, a család után nem fogok! Szedd ki magadnak!

FÉRJ Jó.

FELESÉG *(nézi, ahogy a férje eszik, félre)* Fulladj meg a levesbe! *(bemegy a gyerekszobába az anyósához)*

ANYÓS Megfojtanád egy kanál levesbe, ugye? Elhiszem!

FELESÉG *(sóhajt)* Mondja meg, anyuka, mit csináljak?

ANYÓS Tudom, az én szavam nem sokat számít… De ha rám hallgatsz, nem válsz el. Megvárod, míg vége lesz, észhez tér, bocsánatot kér, és visszafogadod.

FELESÉG Nem hallgatok anyukára! *(sóhajtva)* Kár, hogy a szüleim már nem élnek! Nem hiszem, hogy édesanyám is ezt mondaná!

ANYÓS Tudtam én, hogy nem hallgatsz rám!

FELESÉG És ha magával történt volna ugyanez, anyuka? Ha a saját férje csalta volna meg, akkor is ezt mondaná?!

ANYÓS *(indulattal)* Kikapartam volna a szemét a szemétnek!

FELESÉG Na ugye?

ANYÓS *(észhez tér)* Az én boldogult uram soha nem tett volna ilyet! Valósággal imádott engem!

FELESÉG Miért is kérdeztem?

ANYÓS Szerelmes volt belém haláláig. A tenyerén hordozott, minden kívánságomat leste…

FELESÉG És anyuka szerette őt?

ANYÓS Persze hogy szerettem. Hogyne szerettem volna! A feleségnek szeretnie kell az urát!

FELESÉG *(félre)* Ez nem volt túl meggyőző…

FÉRJ *(befejezte az ebédet, bejön a gyerekszobába)* Miről beszélgettek?

ANYÓS Épp azt meséltem, mennyire szeretett engem apád.

FÉRJ Azt tudom, mama. Te mennyire szeretted apámat?

FELESÉG Én is azt kérdeztem.

ANYÓS Persze hogy szerettem… Másképp miért mentem volna hozzá?!

FÉRJ Annyira szeretted, hogy a bort a spájzba tetted, azt írtad rá, hogy málnaszörp, a pálinkára meg, hogy bodzaszörp… Szegény apám!

ANYÓS Ne sajnáld apádat! Engem sajnálj! Mihez kezdtem volna egy alkoholistával?!

FÉRJ Ha hébe-hóba megivott volna egy pohár bort, egy stampedli pálinkát, attól még nem lett volna alkoholista!

ANYÓS Honnan tudod?

FÉRJ Senki sem lesz alkoholista egy pohár bortól, egy stamp pálinkától. Így boldog lehettél, mert soha nem ment be a spájzba.

ANYÓS Miért is ment volna? Nem volt szükség rá. Mindig elé tálaltam a reggelit meg a vacsorát, vasárnaponként az ebédet…

FÉRJ *(gúnyosan)* Gondoskodtál mindenről, mama!

ANYÓS Miért gúnyolódsz, kisfiam? Igenis gondoskodtam mindenről.

FÉRJ Engem elkényeztettél. Velem aludtál, ahelyett hogy apámmal aludtál volna!

ANYÓS Hetente egyszer vele is aludtam!

FÉRJ Gondolod, hogy az a bivalyerős apámnak elég volt?

*Csörög a telefonkészülék az éjjeliszekrényen.*

ANYÓS Ezt fel kell vennem. Ki tudja, ki keres? *(felveszi)* Pá, drágicám, már éppen hívni akartalak! Hogy vagy, hogy érzed magad? *(félre)* Kutyául szenvedek, hogy nem tudom elmondani a megcsalást! Azt elmondhatnám, ha a menyem csalta volna meg a fiamat! De így! *(hosszan hallgat)* Én jól vagyok, itt lábadozom a fiaméknál, megvan mindenem, ne aggódj! Azért nagyon vágyódom már haza, alig várom, hogy vége legyen a karanténnak! Az otthon mégiscsak más… Ahogy mondani szokták: mindenütt jó, de a legjobb otthon. Ugye, drágicám? Te jól vagy? Hogy az öregotthonba nem lehet bemenni, se kijönni? Ne panaszkodjunk, örüljünk, hogy élünk! Az élet mindennél drágább kincs. Pá, drágicám, most le kell tennem, mert szól a menyem, majd hívlak!

FELESÉG Én? Én egy szót se szóltam!

ANYÓS Azért mondtam, mert különben estig beszélne.

FELESÉG Ő is olyan sokat beszél?

ANYÓS Mint ki? Rám céloztál?

FÉRJ *(félre)* Ez nem célzás. Találat.

FELESÉG Nem céloztam senkire, anyuka! Félreértette!

ANYÓS *(megsértődve)* Úgy éreztem. De ha nem rám céloztál, hát nem. Te tudod… Ugye fiam, nem is szoktam sokat beszélni?

FÉRJ *(eltúlozva)* Dehogyis, mama!

FELESÉG Visszatérhetnék aranyhalacskához?!

FÉRJ Miért akarsz visszatérni?

ANYÓS Igen, térjünk vissza!

FÉRJ *(megadóan)* Térjünk vissza!

ANYÓS Hogy mászott rád az a szemérmetlen kurva?! Mert abban biztos vagyok, hogy nem te kezdted!

FÉRJ Igen. Nem. *(mivel a felesége és az anyja csodálkozva néz rá, megerősíti)* Nem én kezdtem. Az úgy volt, hogy…

ANYÓS Hogy volt?

FELESÉG Mesélj!

FÉRJ 2018. november 3-án az MLM-konferencia egy szállodában volt…

FELESÉG Erre bezzeg emlékszik!

FÉRJ Vacsora után zene szólt, és táncoltunk…

ANYÓS De hiszen te nem is tudsz táncolni, kisfiam!

FELESÉG Nem is tud, nem is szeret. Folytasd!

FÉRJ Ő egész este a szemembe nézett.

ANYÓS Ki?

FÉRJ A…aranyhalacska.

ANYÓS Ne nevezd aranyhalacskának! Mondd egyszerűen, hogy kurva!

FÉRJ Nem mondom! És te se mondj csúnya szavakat, mama!

FELESÉG Nem csúnya, hanem találó… Folytatnád?

FÉRJ …Ha nem szóltok közbe, folytatom. Bevallom, ittam egy kicsit a vacsoránál, ezért felkértem táncolni…

ANYÓS A kurvát?

FÉRJ Már kértelek, mama, ne nevezd kurvának!

ANYÓS De hát az, nem?

FÉRJ Én nem nevezném annak. Hozzám simult tánc közben, lassúztunk, és…

FELESÉG *(szatirikus gúnnyal)* …és felállt a farkad rá?

FÉRJ Hogy te milyen ízléstelenül fogalmazol!

ANYÓS *(meghatódva)* Emlékszem, kis korodban kakaskának nevezted…

FELESÉG *(ironizálva)* Mire megnőtt, a kakaskából farok lett. Igaz, nem nagy, inkább kicsinek mondanám, de farok!

ANYÓS Emlékszel, kisfiam, egyszer a baromfiudvaron pisiltél, és a nagy kakas belecsípett?

FELESÉG A kakas a kakaskába… *(nevet)*

FÉRJ Emlékszem, mama. Nagyon megijedtem és rettenetesen fájt napokig.

ANYÓS *(elérzékenyülve)* Még jó, hogy ott voltam és megpusziltam. Az anyák puszija minden fájdalmat meggyógyít… vagy legalábbis enyhít.

FÉRJ Erre nem emlékszem. Csak arra, hogy bekötötted…

ANYÓS …és te széttett lábakkal jártál napokig.

FELESÉG Elég a nosztalgiából! Térjünk vissza aranyhalacskához!

ANYÓS Térjünk vissza a kurvához!

FELESÉG Már aznap este ágyba vitted, ugye?

ANYÓS Hogy képzeled, hogy már aznap este… Még mit nem?!

FÉRJ Te voltál ott, mama, vagy én? *(büszkélkedve)* Igen, már aznap este! Néhány óra múlva.

FELESÉG Gondolom, nem bánta. Szép éjszakátok volt egyébként?

FÉRJ Eltekintek a részletezéstől. Szép volt. Izgalmas.

FELESÉG Mire gondolsz?

ANYÓS Én is kíváncsi vagyok rá…

FÉRJ Egy ismeretlen nő mindig izgató.

ANYÓS Annak sincs két mellnél többje, és nincs más a lába között, mint a feleségednek. Egy lyuk. Ezt nevezed te izgatónak, kisfiam?

FÉRJ Akkor izgatónak találtam.

ANYÓS Hogy elfajzottál tőlem, fiam!

FELESÉG *(iróniával)* Izgató volt a borotvált cuncikája…

FÉRJ Ne légy ízléstelen!

FELESÉG Csinálni nem ízléstelen, de ha én beszélek róla, az ízléstelen?!

ANYÓS Igaza van a feleségednek.

FÉRJ Látom, most igazat adsz a feleségemnek. Bár tetted volna az elmúlt években többször!

FELESÉG Nem kell engem védeni, megvédem én magamat.

FÉRJ De én figyelek a feleségemre!

FELESÉG Most persze figyelsz? Mit remélsz? Hogy nem kell elköltöznöd anyádhoz? Hogy nem válok el?

FÉRJ Ha meggyógyul anyám, hozzá költözöm! Maradjon a lakás a tiéd meg a gyerekeké, én lemondok róla!

FELESÉG Naná, hogy te költözöl el! Miért is én költöznék el? Te csaltál meg engem, ne játszd az áldozatot! Én nem csaltalak meg téged, ne felejtsd el!

FÉRJ Van mentségem.

FELESÉG Milyen mentség?

FÉRJ Beleszerettem.

FELESÉG Beleszerettél egy izgalmas, új nőbe? Elvált asszony? Vagy férjezett?

ANYÓS Én is kíváncsi vagyok rá.

FÉRJ Mama, ne legyél kíváncsi, mert hamar megöregszel!

FELESÉG Ez a veszély már nem fenyegeti anyádat.

FÉRJ Igaz, arra nem gondoltam, hogy már öreg a mama!

ANYÓS Azért öreg nem vagyok, csak idősödő! I-dő-sö-dő, érted kisfiam? Az öregség az nyolcvan fölött kezdődik.

FÉRJ Egyébként aranyhalacska elvált asszony.

FELESÉG És Mikor vált el?

FÉRJ Nagyon régen.

FELESÉG És milyen mesét adott be neked, miért? Talán alkoholista volt és verte a férje?

ANYÓS Engem is érdekel…

FÉRJ Gondoltam.

FELESÉG Ne szóljon bele folyton, anyuka! Hadd mondja el a fia!

FÉRJ A férje nagyon figyelmetlen volt, nem volt udvarias, nem kényeztette el…

FELESÉG Stimmel. Pontosan, mint te.

FÉRJ Aztán beleszeretett valakibe, és megcsalta a férjét…

ANYÓS Jó kis firma lehetett!

FELESÉG Mintha téged hallanálak… Te is beleszerettél aranyhalacskába, és megcsaltad a feleségedet… Engem! Tudod, mit okoztál?

FÉRJ Mit?

FELESÉG Megaláztál. Sárba tiportad az önérzetemet. Tönkre tetted a nőiségemet. Tudod te, milyen megcsaltnak lenni?

FÉRJ Erre nem gondoltam, amikor…

FELESÉG Az éltetett, hogy becsülsz. Az éltetett, hogy tisztelsz. De most elárvultnak, kifosztottnak érzem magam.

ANYÓS Hála a jóistennek, én sosem éreztem így magam.

FÉRJ Mert apám félt tőled. Sosem mert megcsalni.

ANYÓS Rendes férj tartson is a feleségétől!

FELESÉG Nekem sosem volt ez a szándékom. Azt gondoltam, ha családunk van, éljünk azért!

ANYÓS Én is a családomért éltem!

FÉRJ *(félre)* Apám meg belehalt…

FELESÉG Először Dani született, aztán egy évre rá Péterkém, két évre rá Jutka… Azt hittem, ha felnőnek, könnyebb lesz. Hát velük könnyebb is, de veled *(a férjére néz)* sokkal nehezebb! Nem gondoltam, hogy megbolondulsz! Hogy megcsalsz! *(visszafojtja a könnyeit)* Mivel érdemeltem ki ezt? Mondja meg valaki!

ANYÓS Semmivel. Te nem vagy hibás.

FÉRJ Igaza van mamának.

FELESÉG *(önmagát vigasztalja)* Végül is ez nem rólam szól, hanem rólad! *(a férjéhez)* Magadról állítottál ki erkölcsi bizonyítványt azzal, hogy hűtlen voltál. Ez téged minősít, nem engem!

*Csörög a férj mobilja. Felveszi.*

FÉRJ Te vagy az, Dani? Hogy hogy tehettem ezt anyáddal? Én nem vele tettem… hanem azzal a nővel. Mit képzeltem? Nem tudom, fiam. Bevallom, nem számoltam a következményekkel. Ha tudtam volna… Azt hittem, sose derül ki! Te is férfi vagy, fiam, megérthetnéd! Hogy ez megbocsáthatatlan?! Anyád nem is fogja megbocsátani, válni akar! Ha vége lesz ennek a kijárási mizériának, beszéljetek vele mindhárman, hogy tegyen le a válási szándékáról! Mert én belehalok, elpusztulok, ha elválik.

FELESÉG *(félre)* Én meg abba halok bele, abba pusztulok bele, ha melletted maradok továbbra is.

FÉRJ *(leteszi a mobilt, sóhajt)*

ANYÓS Nem elég a műtétem, nem elég, hogy nehezen gyógyulok, nem elég a koronavírus-járvány… Kellett neked most megcsalnod a feleségedet, kisfiam?

FELESÉG *(rezignáltan)* Már két éve folyamatosan csal, anyuka!

ANYÓS Az a kurva a hibás!

FÉRJ Persze, mama, mindig más a hibás! Mindig csak más! Én soha!

ANYÓS Ezt mondom én is, kisfiam.

FÉRJ Mindig más a bűnbak, a fekete bárány, én soha! Hát vedd tudomásul, hogy igenis én vagyok a hibás! Én vagyok a felelős a tetteimért!

ANYÓS Ha nem ajánlkozik fel neked az a kurva, akkor te soha nem kezdtél volna ki vele!

FÉRJ Ne nevezd kurvának! Ez volt a baj velem. Mindig másra kented az én hibáimat, hogy engem felmentsél. Ez gyerekként kényelmes volt, kamaszkoromban élveztem. De azóta felnőttem, mama! Vedd észre, hogy felnőtt férfi lett a fiadból, háromgyermekes apa! Vedd észre, hogy ötvenkét éves vagyok!

FELESÉG …és két éve csalod a feleségedet! Ha már számvetést készítesz, ezt se felejtsd el!

ANYÓS Értem én, kisfiam. Azért nem kell rögtön bekapni engem.

FELESÉG Hány éves az az aranyhalacska?

ANYÓS Már te is aranyhalacskának nevezed azt a kurvát?!

FÉRJ Idősebb pár évvel, mint én.

FELESÉG *(elhűlve)* Biztos? Én azt gondoltam, hogy fiatal, fiatalabb a lányunknál is! Hány éves? Bökd már ki!

FÉRJ Öt…ötvennégy…

FELESÉG *(felnevet)* Hát ez, ez nem igaz! Képed van róla?!

FÉRJ Van.

FELESÉG Mutasd meg azonnal!

FÉRJ A laptopomra mentettem egy titkos fájlba.

FELESÉG Mutasd!

ANYÓS Én is látni akarom! Hozd ide azt a micsodát, mert nem tudok felkelni!

FÉRJ *(kimegy a nappaliba a laptopért, behozza)* Mindjárt megnyitom… Itt a fénykép!

ANYÓS *(nézi meg először)* Hát ez egy rusnya teremtés! Ennél az én menyem sokkal szebb! Hogy tudtál ebbe beleszeretni?!

FELESÉG *(közönyt színlelve)* Valóban mindennapi, közönséges teremtés.

ANYÓS *(felnevet)* Most már tudom, miért hívtad aranyhalacskának. Mert dülledt, kifejezéstelen szemei vannak, mint egy halnak!

FÉRJ Jó, bevallok mindent. *(hirtelen ötlettel a feleségére néz)* Lépj be az aranyhalacska@gmail fiókba!

FELESÉG Nyitva van.

FÉRJ Akkor lépj ki, zárd be!

FELESÉG Bezártam. És most mi lesz?

ANYÓS Kérdezett valamit a feleséged, kisfiam, nem hallottad?

FÉRJ Most lépj be újra!

FELESÉG Nem tudom a jelszót!

FÉRJ A jelszó ugyanaz, mint az én fiókomnál.

FELESÉG Gondolod, hogy azt tudom?

FÉRJ Dmr1968dwv. Az első ’d’ naggyal!

ANYÓS *(a menyéhez)* Meg tudtad jegyezni, lányom?

FÉRJ Elmondom százszor is, ha kell.

FELESÉG Már írom is: nagy dé, em, er, 1968… hogy volt tovább?

FÉRJ kis dé, dupla vé, sima vé

FELESÉG Megvan. Benn vagyok az e-mailjében.

FÉRJ Leesett már?

ANYÓS Mi esett le? Biztosan a váza. Széttört?

FÉRJ Várok.

FELESÉG Mire?

FÉRJ Arra, hogy végre megkérdezed, honnan tudom én az aranyhalacska jelszavát!

FELESÉG Honnan tudod?

ANYÓS Honnan tudod a kurva micsodáját, kisfiam?

FÉRJ Ne nevezd kurvának, mama! *(a feleségéhez)* Onnan, hogy én csináltam ezt a fiókot! Nincs aranyhalacska! Én találtam ki az egészet!

FELESÉG Te találtad ki? Miért?

ANYÓS Igaza van a feleségednek!

FÉRJ Azért, hogy féltékennyé tegyelek! Hogy újra belém szeress! Hogy izgalmas legyen a ne…házaséletünk!

FELESÉG Ne mondd, hogy te találtad ki az egészet!

FÉRJ De mondom.

FELESÉG Hogy két éve leveleket irkálsz magadnak…

FÉRJ Már két éve.

FELESÉG És válaszolsz is rá?

FÉRJ Válaszolok.

FELESÉG Te nem vagy normális!

FÉRJ Igen. Nem vagyok normális.

FELESÉG Nem vagy te skizofrén?

ANYÓS Mi az az izé?

FÉRJ Ne kíváncsiskodjon, mama! Aki kíváncsi, az hamar megöregszik…

ANYÓS Az öregség nyolcvan fölött kezdődik. Én még csak idősödő hölgy vagyok!

FÉRJ Igenis, mama.

ANYÓS Ha még egyszer öregnek mersz nevezni, én nem tudom, mit csinálok!

FELESÉG Ne nevezd öregnek az anyádat, ő csak egy idősödő hölgy!

ANYÓS Igaza van a feleségednek, kisfiam!

FELESÉG Térjünk a tárgyra!

FÉRJ Térjünk!

ANYÓS Mi a tárgy? A vázára gondolsz, kisfiam? Én nem is hallottam, hogy leesett… Pedig nem rest a hallásom. Nem hallottam a csörömpölést. Lehet, hogy el kéne mennem egy hallásvizsgálatra?

FÉRJ Inkább egy IQ-tesztre…

ANYÓS Az meg mi?!

FÉRJ Ne kíváncsiskodjon, mama! Aki kíváncsi, az…

ANYÓS Ki ne mondd, kisfiam! Ki ne mondd azt a szót!

FÉRJ Melyiket, mama?

ANYÓS Azt, hogy öreg…

FÉRJ Maga kimondta, mama!

FELESÉG Nem hagynátok abba? Térjünk vissza a jelszóhoz! El akarod hitetni velem, hogy két éve csináltad ezt a gmailes fiókot, és két éve leveleket írogatsz magadnak…

FÉRJ Te mondád. Nyisd meg az én fiókomat, a jelszót már tudod, és nézd meg, mennyi levelet küldtem a kitalált aranyhalacskának!

FELESÉG *(megnyitja a férj fiókját)* Tényleg, milyen sok levelet írtál! És mennyi beérkező van aranyhalacskától. Biztos, hogy nem vagy skizofrén?

FÉRJ Meg ne merje kérdezni megint, hogy mi az, mama!

ANYÓS Nem merem. Én már csak hallgatni merek.

FÉRJ *(a feleségéhez)* Nem vagyok skizofrén! Csak szerelmes vagyok!

ANYÓS Abba a kurvába?!

FÉRJ Nem. A feleségembe.

FELESÉG Belém?

FÉRJ Te mondád.

FELESÉG Azért csináltál magadnak aranyhalacska néven egy fiókot, azért írtál több száz levelet magadnak, azért válaszoltál ezekre a levelekre, mert szerelmes vagy belém?

FÉRJ Igen.

FELESÉG És én elmondtam a gyerekeknek, hogy válunk…

FÉRJ Most majd elmondod, hogy mégsem…

FELESÉG Te viccelsz?

FÉRJ Nem viccelek. Mit gondolsz, véletlenül hagytam nyitva az e-mail-fiókot?

FELESÉG Azt hittem…

FÉRJ Szándékosan csináltam, hogy végre elolvasd a levelemet… gondoltam, nem várok tovább, a karantén jól jött.

FELESÉG Akkor te nem csaltál meg?

FÉRJ Nem.

FELESÉG Minden hazugság volt?

FÉRJ Minden.

FELESÉG És a kép arról az 54 éves nőről?!

FÉRJ Az az 54 éves nő belépett az MLM-csoportba. A fotó a felvételéhez kellett. Minden tagnak kell csatolnia egy arcképet magáról.

FELESÉG Gyanús volt, hogy egy ilyen öreg, nem túl szép nővel csaltál meg.

ANYÓS Nem túl szép?! Egy rusnya kurva!

FÉRJ Hihető voltam, ugye?

FELESÉG Én elhittem minden szavadat.

FÉRJ Pedig nem volt igaz.

FELESÉG Meg tudsz nekem bocsátani?

FÉRJ Meg.

FELESÉG Akkor nem válunk el?

FÉRJ Nem.

FELESÉG Nem költözöl anyádhoz, amint véget ér a járvány?

FÉRJ Nem.

FELESÉG Akkor szeretsz még?

FÉRJ Szeretlek.

FELESÉG Szent a béke?

FÉRJ Szent.

FELESÉG Nem haragszol rám?

FÉRJ Nem.

FELESÉG Akkor máris felhívom a gyerekeket… *(a laptopot az anyósa ölébe teszi, az anyós automatikusan felveszi az olvasószemüvegét)*

*A feleség kimegy a gyerekszobából, hallani, ahogy telefonál.*

ANYÓS *(véletlenül hozzáér egy billentyhöz, csodálkozva nézi a képernyőt)* Jaj, kisfiam, valami történt! Hirtelen beugrott ide valami…

FÉRJ *(félre)* Egy levél aranyhalacskától… *(az anyjához)* Nincs jelentősége, mama! *(kilép az e-mailjéből, és lezárja a laptop fedelét)*

*Sötét*

2020